CELEX: 32017R1495
Language: lt
Date: 2017-08-23 00:00:00
Title: 2017 m. rugpjūčio 23 d. Komisijos reglamentas (ES) 2017/1495, kuriuo dėl kampilobakterijų (Campylobacter) broilerių skerdenėlėse iš dalies keičiamas Reglamentas (EB) Nr. 2073/2005 (Tekstas svarbus EEE. )

24.8.2017   
            
            
               LT
            
            
               Europos Sąjungos oficialusis leidinys
            
            
               L 218/1
            
         KOMISIJOS REGLAMENTAS (ES) 2017/1495
   2017 m. rugpjūčio 23 d.
   kuriuo dėl kampilobakterijų (Campylobacter) broilerių skerdenėlėse iš dalies keičiamas Reglamentas (EB) Nr. 2073/2005
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 852/2004 dėl maisto produktų higienos (1), ypač į jo 4 straipsnio 4 dalį,
   kadangi:
   
               (1)
            
            
               Komisijos reglamente (EB) Nr. 2073/2005 (2) nustatyti tam tikrų mikroorganizmų mikrobiologiniai kriterijai ir įgyvendinimo taisyklės, kurių vykdydami Reglamento (EB) Nr. 852/2004 4 straipsnyje nurodytus bendruosius ir specialiuosius higienos reikalavimus turi laikytis maisto tvarkymo subjektai;
            
         
               (2)
            
            
               Reglamente (EB) Nr. 2073/2005 visų pirma nustatytas proceso higienos kriterijus, kuriuo nustatomos preliminarios užteršimo vertės, kurias viršijus būtina imtis korekcinių veiksmų siekiant išsaugoti proceso higieną pagal maistui skirtus teisės aktus;
            
         
               (3)
            
            
               remiantis Europos maisto saugos tarnybos (EFSA) ir Europos ligų prevencijos ir kontrolės centro (ECDC) paskelbta 2015 m. zoonozių, zoonozių sukėlėjų ir dėl maisto kylančių protrūkių tendencijų ir šaltinių Europos Sąjungoje suvestine (3), kampilobakteriozė yra per maistą plintanti žmonių liga, apie kurią Sąjungoje pranešama dažniausiai (kasmet pranešama apie maždaug 230 000 susirgimų šia liga);
            
         
               (4)
            
            
               2010 m. EFSA paskelbė pradinio kampilobakterijų paplitimo broilerių siuntose ir skerdenėlėse tyrimo analizę (4). Pradinis tyrimas atliktas 2008 m. skerdyklų lygmeniu, siekiant gauti palyginamuosius skaičius apie paplitimą ir broilerių užteršimo apimtį Sąjungoje. EFSA padarė išvadą, kad vidutiniškai buvo užkrėsta 75,8 % broilerių skerdenėlių, tačiau užkratas valstybėse narėse ir skerdyklose buvo paplitęs labai nevienodai;
            
         
               (5)
            
            
               remiantis 2010 m. paskelbta EFSA moksline nuomone dėl broilerių mėsos keliamos kampilobakteriozės rizikos žmonėms (5), tikėtina, kad 20–30 % žmonių susirgimų kampilobakterioze yra susiję su broilerių mėsos tvarkymu, ruošimu ir vartojimu, o 50–80 % gali būti bendrai priskiriama viščiukams kaip užkrato rezervuarui;
            
         
               (6)
            
            
               2011 m. paskelbtoje EFSA mokslinėje nuomonėje dėl kampilobakterijų kontrolės galimybių paukštienos gamybos grandinėje (6) siūloma kontrolės tiek ūkiuose, tiek skerdyklose galimybių, įskaitant su kampilobakterijomis susijusio proceso higienos kriterijaus nustatymą, be to, vertinama, kaip tokia kontrolė padeda mažinti žmonių susirgimų skaičių. Remiantis EFSA vertinimais, dėl broilerių mėsos vartojimo kylančią riziką visuomenės sveikatai būtų galima sumažinti daugiau nei 50 %, jeigu skerdenėlės neviršytų 1 000 KSV/g ribos; nuomonėje taip pat pabrėžta, kad labai skiriasi kaklo odos ir krūtinėlės odos mėginių užteršimo lygis;
            
         
               (7)
            
            
               2012 m. EFSA taip pat paskelbė mokslinę nuomonę dėl pavojų visuomenės sveikatai, į kuriuos reikia atsižvelgti tiriant paukštieną; joje teigiama, kad kampilobakterijos kelia didelę riziką visuomenės sveikatai (7), ir rekomenduojama naudojamus paukštienos skerdenėlių tikrinimo metodus pritaikyti taip, kad jais būtų galima nustatyti kampilobakterijas. EFSA visų pirma siūlo nustatyti proceso higienos kriterijų, susijusį su kampilobakterijomis broilerių skerdenėlėse;
            
         
               (8)
            
            
               remdamasi 2010 ir 2011 m. EFSA nuomonėmis, Komisija pavedė atlikti tam tikrų kontrolės priemonių, skirtų kampilobakterijų kiekiui broilerių mėsoje mažinti įvairiais maisto grandinės etapais, sąnaudų ir naudos analizę (8). Pagrindinė šios sąnaudų ir naudos analizės išvada yra tokia, kad nustačius proceso higienos kriterijų, susijusį su kampilobakterijomis broilerių skerdenėlėse, būtų pasiekta geriausia pusiausvyra tarp priemonių, skirtų su paukštienos vartojimu susijusių žmonių susirgimų kampilobakterioze skaičiui mažinti, ir ekonominių šio kriterijaus taikymo padarinių;
            
         
               (9)
            
            
               proceso higienos kriterijumi, susijusiu su kampilobakterijomis broilerių skerdenėlėse, siekiama kontroliuoti skerdenėlių užteršimą per skerdimo procesą. Be to, siekiant užtikrinti apsaugą visoje grandinėje, kaip rekomenduojama EFSA nuomonėje dėl kampilobakterijų kontrolės galimybių, reikėtų apsvarstyti ir tai, kokios priemonės galėtų būti taikomos ūkiuose;
            
         
               (10)
            
            
               kampilobakterijų kontrolė tebėra sudėtinga, nes vertikalus užkrato perdavimas nėra svarbus rizikos veiksnys, o viskas priklauso nuo to, ar biologinio saugumo priemonės kampilobakterijoms naikinti iš broilerių yra veiksmingos. Todėl reikėtų apsvarstyti, kaip laikui bėgant laipsniškai sugriežtinti proceso higienos kriterijus. Vis dėlto Reglamento (EB) Nr. 2073/2005 5 straipsnio 5 dalimi suteikiama pakankamai lankstumo, kad valstybės narės, kuriose toks apsaugos lygis jau pasiektas, galėtų išlaikyti tokį apsaugos lygį taikydamos griežtesnį proceso higienos kriterijų, nes taikant tokį alternatyvų kriterijų suteikiamos bent Reglamente (EB) Nr. 2073/2005 nustatytam pamatiniam kriterijui lygiavertės garantijos;
            
         
               (11)
            
            
               siekiant sumažinti maisto tvarkymo subjektų administracinę naštą, mėginių ėmimo planas dėl su kampilobakterijomis susijusio proceso higienos kriterijaus turėtų būti vykdomas naudojant tą patį tyrimų metodą, kaip ir su salmonelėmis susijusio kriterijaus, taikomo naminių paukščių skerdenėlėms, atveju. Todėl kampilobakterijų tyrimams gali būti naudojami tie patys kaklo odos mėginiai, kurie buvo naudoti tyrimams proceso higienos kriterijaus, susijusio su salmonelėmis naminių paukščių skerdenėlėse, atitikčiai nustatyti;
            
         
               (12)
            
            
               tarptautinis standartas EN ISO 10272–2 yra horizontalus kampilobakterijų kolonijų apskaičiavimo maisto produktuose ir pašaruose metodas. Todėl turėtų būti nustatyta, kad šis metodas yra pamatinis kriterijaus, susijusio su kampilobakterijomis naminių paukščių skerdenėlėse, atitikties tikrinimo metodas;
            
         
               (13)
            
            
               siekiant suteikti maisto tvarkymo subjektams pakankamai laiko pritaikyti savo metodus prie naujųjų reikalavimų ir sudaryti sąlygas kampilobakterijų tyrimus atliekančioms laboratorijoms įdiegti naujus šiame reglamente nustatytus tyrimų metodus, šio reglamento taikymą reikėtų nukelti;
            
         
               (14)
            
            
               todėl Reglamentas (EB) Nr. 2073/2005 turėtų būti atitinkamai iš dalies pakeistas;
            
         
               (15)
            
            
               šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 2073/2005 I priedas iš dalies keičiamas pagal šio reglamento priedą.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   Jis taikomas nuo 2018 m. sausio 1 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. rugpjūčio 23 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 139, 2004 4 30, p. 1.
   
      (2)  2005 m. lapkričio 15 d. Komisijos reglamentas (EB) Nr. 2073/2005 dėl maisto produktų mikrobiologinių kriterijų (OL L 338, 2005 12 22, p. 1).
   
      (3)  EFSA Journal 2016;14(12):4634.
   
      (4)  EFSA Journal 2010; 8(03):1503).
   
      (5)  EFSA Journal 2010; 8(1): 1437.
   
      (6)  EFSA Journal 2011;9(4): 2105.
   
      (7)  EFSA Journal 2012;10(6):2741.
   
      (8)  https://ec.europa.eu/food/sites/food/files/safety/docs/biosafety_food-borne-disease_campy_cost-bene-analy.pdf
   
      PRIEDAS
      Reglamento (EB) Nr. 2073/2005 I priedas iš dalies keičiamas taip:
      
                  1.
               
               
                  2 skyriaus 2.1 skirsnis iš dalies keičiamas taip:
                  
                              a)
                           
                           
                              lentelė iš dalies keičiama taip:
                              
                                          i)
                                       
                                       
                                          pridedama 2.1.9 eilutė:
                                          
                                                      Maisto kategorija
                                                   
                                                   
                                                      Mikroorganizmai
                                                   
                                                   
                                                      Mėginių ėmimo planas
                                                   
                                                   
                                                      Ribos
                                                   
                                                   
                                                      Analizės pamatinis metodas
                                                   
                                                   
                                                      Kriterijaus taikymo etapas
                                                   
                                                   
                                                      Veiksmai gavus nepatenkinamus rezultatus
                                                   
                                                
                                                      n
                                                   
                                                   
                                                      c
                                                   
                                                   
                                                      m
                                                   
                                                   
                                                      M
                                                   
                                                
                                                      
                                                                  „2.1.9
                                                               
                                                               
                                                                  Broilerių skerdenėlės
                                                               
                                                            
                                                   
                                                      
                                                         Campylobacter spp.
                                                   
                                                   
                                                      50 (5)
                                                   
                                                   
                                                      c = 20
                                                      nuo 2020 1 1 c = 15;
                                                      nuo 2025 1 1 c = 10
                                                   
                                                   
                                                      1 000  KSV/g
                                                   
                                                   
                                                      EN ISO 10272–2
                                                   
                                                   
                                                      Skerdenėlės po atšaldymo
                                                   
                                                   
                                                      Skerdimo higienos gerinimas ir proceso kontrolės, gyvūnų kilmės ir biologinio saugumo priemonių kilmės ūkiuose peržiūra“
                                                   
                                                
                                    
                                          ii)
                                       
                                       
                                          2 išnaša pakeičiama taip:
                                          
                                                      „(2)
                                                   
                                                   
                                                      2.1.3–2.1.5 ir 2.1.9 punktuose m – M.“
                                                   
                                                
                                    
                        
                              b)
                           
                           
                              skyriuje su antrašte „Tyrimo rezultatų aiškinimas“ įrašomas toks tekstas:
                              „kampilobakterijų (Campylobacter spp.) skaičius naminių paukščių (broilerių) skerdenėlėse:
                              
                                          —
                                       
                                       
                                          patenkinama, jeigu ne daugiau kaip c iš n verčių yra > m,
                                       
                                    
                                          —
                                       
                                       
                                          nepatenkinama, jeigu daugiau nei c iš n verčių yra > m.“
                                       
                                    
                        
            
                  2.
               
               
                  3 skyriaus 3.2 skirsnis pakeičiamas taip:
                  „3.2.   Bakteriologinių mėginių ėmimas skerdyklose ir patalpose, kuriose gaminama smulkinta mėsa, mėsos pusgaminiai, mechaniškai atskirta mėsa ir šviežia mėsa
                  
                  
                     Galvijų, kiaulių, avių, ožkų ir arklių skerdenų mėginių ėmimo taisyklės
                  
                  Naudotini ardomasis ir paviršinis mėginių ėmimo metodai, mėginių ėmimo vietų atranka ir mėginių laikymo bei transportavimo taisyklės aprašytos ISO 17604 standarte.
                  Kiekvieną kartą mėginiai imami iš penkių atsitiktinai pasirinktų skerdenų. Mėginių ėmimo vietos turi būti pasirenkamos atsižvelgiant į kiekvienoje įmonėje naudojamą skerdimo technologiją.
                  Kai mėginiai imami enterobakterijų ir aerobinių kolonijų skaičiaus tyrimams, mėginiai imami iš kiekvienos skerdenos keturių vietų. Keturi audinio mėginiai, sudarantys iš viso 20 cm2, paimami naudojant ardomąjį metodą. Šiuo tikslu naudojant paviršinį metodą, kiekvienoje mėginių ėmimo vietoje paimamas bent 100 cm2 (iš smulkiųjų atrajotojų skerdenų – 50 cm2) ploto mėginys.
                  Kai mėginiai imami salmonelių tyrimams, naudojamas mėginių ėmimo šiurkščia kempinėle metodas. Pasirenkamos vietos, kurios gali būti labiausiai užterštos. Bendras mėginių ėmimo plotas turi būti ne mažesnis kaip 400 cm2.
                  Kai mėginiai imami iš skirtingų skerdenos vietų, prieš atliekant tyrimą mėginiai sujungiami.
                  
                     Naminių paukščių skerdenėlių ir šviežios paukštienos mėginių ėmimo taisyklės
                  
                  Skerdyklose mėginiai salmonelių ir kampilobakterijų tyrimams imami iš visų naminių paukščių skerdenėlių su kaklo oda. Išpjaustymo ir perdirbimo įmonėse, išskyrus greta skerdyklos esančias įmones, kuriose išpjaustoma ir perdirbama tik iš tos skerdyklos gauta mėsa, taip pat imami mėginiai salmonelių tyrimams. Mėginiai pirmiausia imami iš visų naminių paukščių skerdenėlių su kaklo oda, jeigu tokių yra, tačiau užtikrinama, kad mėginiai taip pat būtų imami iš paukštienos dalių su oda ir (arba) paukštienos dalių be odos arba tik su nedideliu odos kiekiu, o pasirinkimas grindžiamas rizika.
                  Į skerdyklų mėginių ėmimo planus įtraukiamos naminių paukščių skerdenėlės, gautos iš nenustatytos sveikatos būklės salmonelių požiūriu paukščių pulkų, arba pulkų, kurie, kaip žinoma, yra užsikrėtę Salmonella Enteritidis arba Salmonella Typhimurium.
                  Kai atliekami tyrimai salmonelėmis ir kampilobakterijomis naminių paukščių skerdenėlėse nustatyti taikant 2 skyriaus 2.1.5 ir 2.1.9 eilutėse nustatytus proceso higienos kriterijus skerdyklose, o tyrimai salmonelėmis ir kampilobakterijomis nustatyti atliekami toje pačioje laboratorijoje, kiekvieną kartą mėginiai imami mažiausiai iš 15 naminių paukščių skerdenėlių, pasirinktų atsitiktine tvarka ir po atšaldymo, kaklo odos. Prieš atliekant tyrimą, trijų naminių paukščių skerdenėlių iš to paties kilmės pulko kaklo odos mėginiai sujungiami, kad sudarytų vieną 26 g mėginį. Vadinasi, kaklo odos mėginiai sudaro 5 × 26 g galutinius mėginius (norint lygiagrečiai atlikti salmonelių ir kampilobakterijų tyrimus naudojant vieną mėginį reikalingi 26 g). Paėmus mėginius jie saugomi ir vežami į laboratoriją ne žemesnėje kaip 1 °C ir ne aukštesnėje kaip 8 °C temperatūroje, o, siekiant užtikrinti mėginio vientisumą, kampilobakterijų tyrimas turi būti atliekamas ne vėliau kaip per 48 val. nuo mėginių paėmimo. Mėginiai, atšalę iki 0 °C temperatūros, nebenaudojami su kampilobakterijomis susijusio kriterijaus atitikčiai tikrinti. 5 × 26 g mėginiai naudojami 2 skyriaus 2.1.5 ir 2.1.9 eilutėse nustatytų proceso higienos kriterijų bei 1 skyriaus 1.28 eilutėje nustatyto maisto saugos kriterijaus atitikčiai tikrinti. Pradiniam tirpalui ruošti laboratorijoje 26 g tiriamoji dalis dedama į devynis kartus didesnio tūrio (234 ml) buferinį peptono vandenį (BPV). Prieš dedant mėginį į BPV, vanduo turi pasiekti kambario temperatūrą. Mišinys maždaug vieną minutę apdorojamas Stomacherio maišelyje arba maišiklyje. Siekiant išvengti putojimo reikia kiek įmanoma šalinti iš Stomacherio maišelio orą. 10 ml (~1 g) šio pradinio tirpalo įpilama į tuščią sterilų vamzdelį; 1 ml iš 10 ml naudojamas kampilobakterijoms selektyvinių terpių lėkštelėse apskaičiuoti. Likusi pradinio tirpalo dalis (250 ml ~ 25 g) naudojama salmonelėms nustatyti.
                  Kai atliekami tyrimai salmonelėmis ir kampilobakterijomis naminių paukščių skerdenėlėse nustatyti taikant 2 skyriaus 2.1.5 ir 2.1.9 eilutėse nustatytus proceso higienos kriterijus skerdyklose, o tyrimai salmonelėmis ir kampilobakterijomis nustatyti atliekami dviejose skirtingose laboratorijose, kiekvieną kartą mėginiai imami mažiausiai iš 20 naminių paukščių skerdenėlių, pasirinktų atsitiktine tvarka ir po atšaldymo, kaklo odos. Prieš atliekant tyrimą, bent keturių naminių paukščių skerdenėlių iš to paties kilmės pulko kaklo odos mėginiai sujungiami, kad sudarytų vieną 35 g mėginį. Vadinasi, kaklo odos mėginiai sudaro 5 × 35 g mėginius, o tie mėginiai dar kartą padalijami, kad sudarytų 5 × 25 g galutinius mėginius (salmonelių tyrimams atlikti) ir 5 × 10 g galutinius mėginius (kampilobakterijų tyrimams). Paėmus mėginius jie saugomi ir vežami į laboratoriją ne žemesnėje kaip 1 °C ir ne aukštesnėje kaip 8 °C temperatūroje, o, siekiant užtikrinti mėginio vientisumą, kampilobakterijų tyrimas turi būti atliekamas ne vėliau kaip per 48 val. nuo mėginių paėmimo. Mėginiai, atšalę iki 0 °C temperatūros, nebenaudojami su kampilobakterijomis susijusio kriterijaus atitikčiai tikrinti. 5 × 25 g mėginiai naudojami 2 skyriaus 2.1.5 eilutėje nustatytų proceso higienos kriterijų bei 1 skyriaus 1.28 eilutėje nustatyto maisto saugos kriterijaus atitikčiai tikrinti. 5× 10 g galutiniai mėginiai naudojami 2 skyriaus 2.1.9 eilutėje nustatyto proceso higienos kriterijaus atitikčiai tikrinti.
                  Šviežios paukštienos, išskyrus naminių paukščių skerdenėles, salmonelių tyrimams imami penki ne mažesni kaip 25 g mėginiai iš tos pačios partijos. Iš paukštienos dalių su oda paimtą mėginį sudaro oda ir plonas paviršinis raumens gabaliukas, jei odos nepakanka mėginio vienetui sudaryti. Iš paukštienos dalių be odos arba tik su nedideliu odos kiekiu paimtą mėginį sudaro plonas paviršinis raumens gabaliukas arba gabaliukai, pridėti prie esamos odos, kad sudarytų mėginio vienetą. Mėsos gabaliukai imami taip, kad būtų paimta kuo daugiau paviršiuje esančios mėsos.
                  
                     Mėginių ėmimo gairės
                  
                  Išsamesnes skerdenų mėginių ėmimo gaires, visų pirma gaires, taikomas mėginių ėmimo vietoms, galima įtraukti į praktikos vadovus, nurodytus Reglamento (EB) Nr. 852/2004 7 straipsnyje.
                  
                     Skerdenų, smulkintos mėsos, mėsos pusgaminių, mechaniškai atskirtos mėsos ir šviežios paukštienos mėginių ėmimo dažnumas
                  
                  Skerdyklų arba įmonių, gaminančių smulkintą mėsą, mėsos pusgaminius, mechaniškai atskirtą mėsą arba šviežią paukštieną, maisto tvarkymo subjektai mėginius mikrobiologiniams tyrimams ima mažiausiai kartą per savaitę. Mėginių ėmimo diena kiekvieną savaitę yra vis kita, kad mėginiai būtų imami visas savaitės dienas.
                  Kai imami smulkintos mėsos ir mėsos pusgaminių mėginiai E. coli ir aerobinių kolonijų skaičiaus tyrimams ir skerdenų mėginiai – enterobakterijų ir aerobinių kolonijų skaičiaus tyrimams, mėginių ėmimo dažnumas gali būti sumažintas tiek, kad tyrimai būtų atliekami kas dvi savaites, jeigu šešias savaites iš eilės gaunami patenkinami rezultatai.
                  Kai imami smulkintos mėsos, mėsos pusgaminių, skerdenų ir šviežios paukštienos mėginiai salmonelių tyrimams, mėginių ėmimo dažnumas gali būti sumažintas tiek, kad tyrimai būtų atliekami kas dvi savaites, jeigu 30 savaičių iš eilės buvo gaunami patenkinami rezultatai. Mėginius salmonelių tyrimams galima imti rečiau, jeigu įgyvendinama nacionalinė arba regioninė salmonelių kontrolės programa ir jeigu į šią programą įtraukti tyrimai, kuriais pakeičiamas šioje dalyje nustatytas mėginių ėmimas. Mėginius galima imti dar rečiau, jeigu nacionalinės arba regioninės salmonelių kontrolės programos parodo, jog salmonelės skerdyklos įsigyjamuose gyvūnuose yra mažai paplitusios.
                  Kai imami naminių paukščių skerdenėlių mėginiai kampilobakterijų tyrimams, dažnumą galima sumažinti iki dviejų savaičių, jeigu 52 savaites iš eilės buvo gaunami patenkinami rezultatai. Mėginius kampilobakterijų tyrimams galima imti rečiau, leidus kompetentingai institucijai, jeigu įgyvendinama nacionalinė arba regioninė kampilobakterijų kontrolės programa, ir jeigu į šią programą įtrauktas mėginių ėmimas ir tyrimai, lygiaverčiai tiems, kurių reikia 2 skyriaus 2.1.9 eilutėje nustatyto proceso higienos kriterijaus atitikčiai patikrinti. Jeigu kontrolės programoje nustatytas nedidelis pulkų užteršimo kampilobakterijomis lygis, mėginius galima imti dar rečiau, jeigu 52 savaites skerdyklos įsigyjamų gyvūnų kilmės ūkiuose buvo toks žemas užterštumo lygis. Jeigu tam tikrą metų laikotarpį kontrolės programų rezultatai yra patenkinami, leidus kompetentingai institucijai, kampilobakterijų tyrimus galima priderinti atsižvelgiant į sezoninius svyravimus.
                  Tačiau kai yra pagrindas, remiantis rizikos analize ir leidus kompetentingai institucijai, mažoms skerdykloms ir smulkintą mėsą, mėsos pusgaminius ir šviežią paukštieną nedideliais kiekiais gaminančioms įmonėms gali būti leidžiama netaikyti tokio mėginių ėmimo dažnumo.“